

**IZVJEŠTAJ O RADU**

**ZA 2023. GODINU**

 Gradska knjižnica Pregrada kulturni je, informacijski i društveni centar svoje lokalne zajednice. Ona potiče razvoj pismenosti, obrazovanja, cjeloživotnog učenja te pravični pristup informacijama i znanju u društvu. Lijepa je, moderno uređena i opremljena knjižnica, koja svojim uslugama prati razvoj i modernu tehnologiju kojima itekako pridonosi isticanju knjižničnog identiteta i značenja knjižnice za društvo.

Osnovana je u svibnju 1983. godine. Od početka 2002. godine djeluje kao samostalna ustanova pod nazivom Gradska knjižnica Pregrada.

Knjižnica raspolaže bogatim, kvalitetnim, aktualnim i raznolikim knjižnim fondom te uz sve navedeno pruža maksimalnu kvalitetu informacija i usluga.

 Ona je ujedno mjesto koje potiče razvoj pismenosti, obrazovanja, cjeloživotnog učenja te pravični pristup informacijama i znanju u društvu te time značajno doprinosi kvaliteti života lokalne zajednice.

Glavni i osnovni izvor financiranja Gradske knjižnice Pregrada su sredstva gradskog proračuna, dok je kod nabave opreme i knjižnog fonda značajan udio sredstava Ministarstva kulture koje dobivamo temeljem prijave na natječaje. Kod prijava na natječaj nužno je i osiguranje vlastitih sredstava.

Nabavom potrebne i aktualne literature, primjenom suvremene informacijske i komunikacijske tehnologije te nabavom odgovarajuće opreme, naša Knjižnica u potpunosti ispunjava svoju ulogu u ovoj itekako dinamičnoj djelatnosti.

Uz nabavu i posudbu knjiga redovito se organiziraju razni programi i aktivnosti za djecu i odrasle.

Uz sve navedeno, Knjižnica itekako ostvaruje ideju suvremenog knjižničarstva prema kojoj je ona mjesto susreta, suradnje, dobrih ideja i kreativnosti te javnog prostora u kojem se stvaraju veze i proširuje učešće javnosti u kulturnim programima.

Prema strukturi svog fonda, Knjižnica vrši funkciju narodne knjižnice.

1. **KNJIŽNI FOND**

Na dan 31.12.2023. godine knjižni fond broji 29.797 svezaka.

Taj se broj odnosi na broj svezaka nakon provedenog obveznog otpisa knjižnog fonda u 2023. godini po osnovi zastarjelosti i dotrajalosti, a temeljem Pravilnika o reviziji i otpisu knjižnične građe (NN 21/02).

1. **FOND PO SMJEŠTAJU**
* Broj knjiga u slobodnom prostoru: 28.801
* Broj knjiga - posudba u Knjižnici: 996
1. **STRUKTURA FONDA**

|  |  |
| --- | --- |
| Beletristika | 13.488 |
| Dječja | 6.068 |
| Znanost | 10.241 |
| Ukupno | 29.797 |

1. **ODJELI KNJIŽNICE**

 ODJEL ZA ODRASLE: informativno posudbeni odjel

- raspolaže knjigama znanstvene i beletrističke literature, novinama i časopisima. Korisnicima je na raspolaganju pristup internetu, elektronsko pretraživanje knjižničnog kataloga te fotokopirni aparat sa skenerom (fotokopirati i skenirati može se samo knjižni i neknjižni fond).

 ODJEL ZA DJECU

- raspolaže knjigama za djecu i omladinu, društvenim igrama, igračkama, DVD-ima.

1. **DJELATNICI KNJIŽNICE:**

 - ravnateljica, knjižničar, VSS

 - knjižnični tehničar, SSS

 - spremačica/dostavljačica (pola radnog vremena), SSS

 Napominjemo da bi zbog složenosti poslova, ne samo stručnih vezanih uz knjižničnu djelatnost, već i dijela financijskih poslova, natječaja, statistika, organiziranja kulturnih programa, uređivanja i ažuriranja knjižnih stranica i još mnogo toga, bilo potrebno zaposliti jednog knjižničara (VSS).

1. **POSLOVANJE**
2. **UPISANI ČLANOVI**

|  |  |
| --- | --- |
| Godina | **2023.** |
| Djeca (do 14 godina) i mladi (od 15 do 17 godina) | 504 |
| Ostali | 476 |
| **UKUPNO:** | 980 |

1. **STRUKTURA ČLANSTVA PO SPOLU**

|  |  |
| --- | --- |
| Žene | 603 |
| Muškarci | 377 |
| UKUPNO: | 980 |

1. **UKUPAN BROJ POSUDBI U IZVJEŠTAJNOM RAZDOBLJU**

|  |  |
| --- | --- |
| Posudba | 2023. |
| Posudbe u knjižnici |  99 |
| Posudbe izvan knjižnice | 11.226 |
| UKUPNO: | 11.325 |

 *Ukupno je posuđeno 11.325 knjiga, odnosno 11,55 knjiga po članu.*

1. **MEĐUKNJIŽNIČNA POSUDBA U IZVJEŠTAJNOM RAZDOBLJU**

|  |  |  |
| --- | --- | --- |
|   | Svi zahtjevi | Riješeni zahtjevi |
| Broj zahtjeva zaprimljenih od drugih knjižnica | 31 | 31 |
| Broj naših zahtjeva upućenih drugim knjižnicama | 18 | 18 |
| UKUPNO: | 49 | 49 |

1. **UKUPAN BROJ RIJEŠENIH INFORMACIJSKIH ZAHTJEVA**

U protekloj godini uspješno smo riješili 743 informacijska zahtjeva.

1. **NABAVA KNJIŽNE I NEKNJIŽNE GRAĐE**

 Za nabavu knjižne i neknjižne građe u 2023. godini bila su osigurana sredstva u iznosu od 19.203,46 EUR.

Od navedenih sredstava za nabavu knjižne građe, 13.015,71 EUR čine sredstva Ministarstva kulture i medija, i to 5.972,53 EUR dobivena temeljem Javnog poziva za predlaganje javnih potreba u kulturi MKIM na koji smo se javili te sredstva dobivena prijavom na Poziv narodnim knjižnicama za iskaz interesa za otkup knjiga uvrštenih na popis A i popis B, u prvom krugu 2.555,76 EUR te 4.487,42 EUR u drugom krugu.

700,00 EUR čine sredstva Krapinsko-zagorske županije dobivena temeljem javljanja na Javni poziv za predlaganje programa i projekata za Program javnih potreba u kulturi Krapinsko-zagorske županije 2023. godinu - kulturne djelatnosti, kulturno-umjetničko stvaralaštvo i transverzalna područja.

Sredstva gradskog proračuna za nabavu knjižne i neknjižne građe iznose 4.910,74 EUR.

Od vlastitih prihoda utrošeno je 25,03 EUR,

Vrijednost doniranih knjiga iznosi 551,98 EUR.

 Napominjemo da sredstva Ministarstva kulture i medija za nabavu knjižne i neknjižne građe temeljem javnog poziva za predlaganje javnih potreba u kulturi dobivamo temeljem natječaja na koji se javljamo, i u kojem je potrebno znatno učešće vlastitih sredstava, gotovo 1:1.

 Utrošak sredstava dokumentiran je Ministarstvu kulture i medija i Krapinsko-zagorskoj županiji posebnim izvješćima uz koje prilažemo preslike računa i izvoda, što i je naša obveza preuzeta ugovorom o dodjeli sredstava.

 **3.1. NABAVA KNJIGA**

U 2023. godini nabavljena su 1.134 sveska. Od toga, kupljena su 844 sveska, 242 svezaka odnosi se na otkup knjiga Ministarstva kulture i medija, a 48 na poklon.

 **3.2. STRUKTURA NABAVE**

|  |  |
| --- | --- |
| Znanost | 307 |
| Beletristika |  821 |
| Priručnici |  6 |
| UKUPNO: | 1.134 |

 **3.3. NABAVA NEKNJIŽNE GRAĐE**

 Što se tiče nabave neknjižne građe, kupovali smo novine i časopise: Jutarnji list, Gloriju, Zagorski list, Glas Zagorja, časopise o uređenju interijera te igračke i didaktičke igre za djecu.

1. **OBRADA BIBLIOTEČNE GRAĐE**

U 2023. godini inventarizirane su 1.134 knjige. Knjige su stručno obrađene u računalnom programu za knjižnice ZAKI, a nakon završene tehničke obrade, spremne su za posudbu.

 Od 11. mjeseca 2007. godine Knjižnica ima i vlastiti link za direktno pretraživanje njenog elektronskog kataloga – pregrada.zaki.com.hr

1. **OPREMA KNJIŽNICE**

Knjižnica posjeduje 4 računala (2 +2 prijenosna računala), 1 printer, 1 multifunkcionalni uređaj, telefon, računar, LCD televizor, glazbenu liniju, fotokopirni aparat, bežični mikrofon, zvučnike za prijenosno računalo i 3D printer.

 Krajem godine nabavili smo i dio novog namještaja te smo, uz postojeći, nabavljen 2022. godine, dodatno opremili prostor za čitanje, opuštanje i ugodno druženje, što je naišlo na odličan odaziv naših korisnika te njihov sve brojniji boravak u Knjižnici.

Naglašavamo da smo temeljem Javnog poziva za predlaganje javnih potreba u kulturi za financiranje investicijskog programa Ministarstva kulture i medija na koji smo se javili, dobili 1.327,23 EUR za nabavu jednog prijenosnog računala, uz osiguranje preostalih potrebnih sredstava.

Na brizi Knjižnice je i meteorološki stup koji je Poduzeće MK BONA FIDE d.o.o., Mirjane i Krešimira Topića darovalo Knjižnici, odnosno građanima Pregrade na upotrebu.

**6. PRIHODI KNJIŽNICE**

 **6.1. VLASTITI PRIHODI**

 Vlastiti prihodi Knjižnice su godišnja članarina i zakasnine. U protekloj godini taj prihod iznosi 3.074,50 EUR.

Pravilo naše Knjižnice kojim nastojimo motivirati ljude da što više čitaju je da se nakon plaćanja članarine za dva člana jedne obitelji, ostali članovi uže obitelji mogu besplatno upisati.

Od 2018. godine prihvaćena je i jako lijepa ideja grada Pregrade da se prilikom predaje prigodnih paketa za novorođenu djecu, predaju i besplatne članske iskaznice koje vrijede do godinu dana starosti djeteta.

**6.2. DONACIJE**

ULTIMA, Pregrada donirala nam je 300,00 EUR za obavljanje naše djelatnosti, i to prema našem vlastitom odabiru.

1. **INFORMATIVNA SLUŽBA**

Informativno referalna usluga djelatnika Knjižnice na raspolaganju je našim korisnicima tijekom cijelog radnog vremena Knjižnice. Uz redovito praćenje novih izdanja, pomoć, preporuke i savjete pri snalaženju i odabiru knjiga, izrađujemo i tematske popise literature za maturalne, seminarske i diplomske radove.

1. **STRUČNO USAVRŠAVANJE**

Kako bismo se stalno stručno usavršavali, vezano uz knjižničarsku struku i nove medije i tehnologije, redovito smo sudjelovali na stručnim predavanjima, seminarima i radionicama koje su organizirali Nacionalna i sveučilišna knjižnica, Hrvatsko knjižničarsko društvo, Knjižnice grada Zagreba te Matična služba knjižnica Krapinsko-zagorske županije, ukupno 50 sati stručnog usavršavanja.

1. **OSTALI POSLOVI**

Uz već navedene poslove, napominjemo da se naš posao sastoji i od niza neophodnih poslova koji nisu vidljivi našim korisnicima. Uz razne manipulativne poslove, vode se blagajnički poslovi, dio računovodstvenih poslova, praćenje zakasnina i obavještavanje naših korisnika o potrebi vraćanja knjiga ili realiziranim rezervacijama za knjige, obavještavanje o našim događanjima, pripreme za kulturne programe - od ideje do realizacije, educiranje korisnika vezano uz pretraživanje knjižnične građe, preporuke za čitanje, stalno ažuriranje Facebook stranice, Instagrama i web stranice, praćenje važnih datuma itd., rad s volonterima, postave izložaba, prigodna uređenja Knjižnice i male tematske izložbe u izlogu Knjižnice.

 Uz navedeno, naglašavamo izvršavanje brojnih poslova vezanih uz natječaje, financijske izvještaje, statistike, javnu nabavu, pravo na pristup informacijama i niz drugih.

1. **3D VIRTUALNA ŠETNJA KROZ KNJIŽNICU**

Od prosinca 2019. godine 3D virtualna šetnja kroz Knjižnicu može se vidjeti na poveznici: bit.ly/2B6auqz



Slika 1 QR kod – virtualnu šetnju

1. **PROJEKT DIGITALNI GRAĐANIN**

Knjižnica sudjeluje i u projektu Digitalni građanin Instituta za razvoj i inovativnost mladih koji nam je donirao odgovarajuće opreme vezanu uz aktivnosti uvođenja digitalne tehnologije te poticanja usvajanja novih digitalnih vještina korisnika i knjižničara.

Napominjemo da je naš partner u provođenju ovog programa, od samog početka, Osnovna škola Janka Leskovara, s kojom smo zajedno, u njihovim prostorima, organizirali radionice robotike, programiranja i 3D printanja.

1. **MOBILNOSTI PUTEM ERASMUS AKREDITACIJE**

Kao predstavnice članica našeg Erasmus konzorcija ravnateljica Gradska knjižnica Pregrada Draženka Gretić i ravnateljica Općinska knjižnica Krapinske Toplice Nadica Majsec Kobaš sudjelovale su tjedan dana u listopadu prošle godine, temeljem Erasmus akreditacije 2022., na mobilnosti u Gradskoj knjižnici Graz.

Mobilnost je realizirana po modelu promatranja tuđeg rada, tzv. „job shadowing“, što podrazumijeva stručno usavršavanje po principu praćenja rada kolega iz odabrane srodne ustanove ili organizacije te primjena njihovih iskustava u daljnjem radu.

Prisustvovale smo informatičkoj radionici namijenjenoj poboljšanju digitalnih kompetencija osoba treće životne dobi, kao i programima namijenjenima odraslima: predstavljanju kriminalističkog romana održanom u krematoriju te predavanju o povijesti grada Graza, odnosno njegovih predgrađa i drugim aktivnostima. Osim centralne knjižnice s pripadajućim odjelima, zajedno s domaćinima posjetile smo i njihove područne knjižnice.

1. **KULTURNE AKTIVNOSTI**

 U izvještajnoj godini organizirali smo ukupno 24 knjižnična događanja, i to 12 za djecu i 12 za odrasle, u kojima su sudjelovali brojni posjetitelji. Sva su naša događanja, uz promidžbeni materijal, najavljena na društvenim mrežama, koje su izuzetno dobro posjećene. U daljnjem ćemo tekstu navesti neke od značajnijih događanja.

13.2.2023.

Pripreme za izbor najčitatelja naše Knjižnica za dodjelu Nagrade "Denis Vincek" za najčitatelja Krapinsko-zagorske županije u Zlataru za 2022.

Naš je najčitatelj bila Valerija Golubić.

29.3.2023.

ČITATELJSKI KLUB PREGRADA

Na inicijativu dviju članica Knjižnice, Tamare Capes i Ivane Peer osnovan je Čitateljski klub Pregrada.

Voditeljica Kluba je Tamara Capes, koja već ima iskustva u vođenju čitateljskog kluba.

Klub se sastaje jednom mjesečno u Knjižnici. Svaki član ima mogućnost predložiti knjigu koja će se čitati sljedeći mjesec. Listići s predloženim knjigama stavljaju se u kutiju, jedan se izvlači, i član, čiji je naslov izvučen, vodi i moderira sljedeću raspravu o pročitanoj knjizi. Dovoljan broj primjeraka osiguravamo putem međuknjižnične posudbe.

22.4.2023.

Uz manifestaciju Noć knjige predstavljena je zbirka pjesama I SEJE SU ŽIVLEJE.

Autorica zbirke je Josipa Bolić, rođena Pregračanka, koja živi u Zagrebu, a nama je poznatija pod imenom Ivka Krsnik.

Pjesme su pisane „po domači“, na jednom od pregradskih govora.

U glazbenom programu nastupila je Klapa Kmeti.

1.6.2023.

Nakon duže opravdane stanke, u četvrtak 1. lipnja 2023. godine ponovno se u Knjižnici sastala grupa za potporu dojenja „Pregradski izvor sreće“, osnovana 10. lipnja 2018. godine.

Grupa djeluje u suradnji s Domom zdravlja KZŽ – Ambulantom Pregrada i Ambulantom Desinić, a vode je patronažne sestre Vesna Glas i Vesna Liber.

Kao i uvijek, bilo je lijepo, veselo i poučno, uz mnoštvo pitanja, savjeta i razmjenu iskustava.

Sastanci se održavaju svaki prvi četvrtak u mjesecu, s početkom u 10 sati.

9.6.2023.

TRAŽIM - NUDIM • MALI OGLASI

Pučko otvoreno učilište Pregrada & Gradska knjižnica Pregrada omogućili su svim zainteresiranim u predvorju naše zgrade predaju malih oglasa, i to putem pripremljenih letaka koji se ispune i prikvače na oglasnu ploču.

10.7. -10.8 2023.

IZLOŽBA FOTOGRAFIJA „STARI I NOVI PREGRADSKI DETALJI“

Izložene su fotografije starih i novih detalja koji su sastavni dio našeg grada i koji mu daju posebnost, šarm i ljepotu. Neki su se odmah prepoznali, a na neke se trebalo malo podsjetiti.

 19.7. i 26.7.2023.

MALA KLUPSKA KNJIŽNICA I PIKNIK (NA OTVORENOM)

U okviru lijepih primjera knjižnica na otvorenom, već dvije godine organiziramo Malu klupsku knjižnicu, uz piknik na travi i pričanje priče, na Trgu Gospe Kunagorske, iza naše zgrade.

Na klupi se mogu pročitati novine i časopisi i posuditi knjige i slikovnice bez zaduživanja. Njih se može vratiti u slijedeću klupsku knjižnicu ili u Knjižnicu.

20.7.2023.

KAZALIŠNA RADIONICA

Udruga Kultokaj i Gradska knjižnica Pregrada organizirali su kazališnu radionicu "Igrom otkrivam kazalište".

Cilj ove radionice nije bio stvaranje glumca, već poticanje individualnosti i talenta te razvijanje samopouzdanja i vlastitih kreativnih ideja.

Radionicu je vodila vodi Sara Kolar, voditeljica Humskog amaterskog kazališta.

19.9.2023.

 U okviri manifestacije Branje grojzdja naš je gost bio LUKA VIDOVIĆ s mađioničarskom predstavom „Magic show za cijelu obitelj“.

listopad 2023.

INTERAKTIVNA RADIONICA ZA DJECU „TRAG RIJEŠI, BALON TI SE SMIJEŠI“

 Ova je radionica (održane su ukupno 4) sufinancirana sredstvima Krapinsko-zagorske županije temeljem javljanja na Javni poziv za predlaganje programa i projekata za Program javnih potreba u kulturi Krapinsko-zagorske županije za 2023. godinu – kulturne djelatnosti, kulturno-umjetničko stvaralaštvo i transverzalna područja, u iznosu od 600,00 EUR.

„Trag riješi, balon ti se smiješi“ je interaktivna igra za djecu koja je spoj “tradicionalnog“ i “modernog“ pronalaženja rješenja. Djeca su rješavala zagonetke pomoću tableta, ali i fizičkih tragova koje je bilo potrebno pronaći na prostoru našeg Trga. Zagonetke su vodile sudionike na skrivene lokacije gdje su ih čekali zanimljivi zadaci i pitanja o knjigama i pričama.

Radionice su organizirane u suradnji s Osnovnom školom Janka Leskovara.

Listopad i studeni 2023.

MANIFESTACIJA MJESEC HRVATSKE KNJIGE

* predstavljanje knjige (P)ostati zdrav, Brune Šimleše
* Pub kviz "Poliglot kajkaviana":
* RADIONICA ✱ Hrvoje Lončar i Bilbo Torbar – od Oštrozimlja do nebesa

Sudionici su kroz igru o popularnim serijalima iz književnosti, filmova ili animiranih filmova trebali prepoznati koji su ciljevi, strahovi i motivacija prevoditelja

Pub kviz i radionica organizirani su u suradnji sa Srednjom školom Pregrada.

* „Suline avanture“ – interaktivna radionica za djecu sa spisateljicom Majom Šimleša

23.11.2023.

Predavanje HOMEOPATIJA I BACHOVE KAPI o primjeni homeopatskih pripravaka i Bachovih kapi u svakodnevnom životu.

Predavačice su bile:

Anamarija Tušek i Marija Sinković, homeopatkinje i savjetnice za Schűesslerove soli.

Suorganizator: POU Pregrada

1. i 2. 12.2023.

„SVJESNI OKOLINE – TEČAJ SAMOOBRANE za tebe i mene“ – projekt Udruge Mala sredina

Uz certificiranog instruktora Darka Škrničkog sudionici tečaja savladali su tehniku prevencije napada i obrane od najčešćih napada.

11.12.2023.

KIĆENJE BORA

Djeca su donijela ukrase, okitili smo bor, plesali smo i pjevali s Lucijom Vrhovski, odlično smo se zabavili.

Suorganizator: Dječji vrtić „Naša radost“

1. **ODRŽAVANJE**

Vezano uz održavanje zgrade izvana, kao i unutrašnjeg prostora, napominjemo da je nužno popraviti i zaštititi stolariju na cijeloj zgradi.

Projektom Muzeja iz 2020. i 2021. godine pod nazivom Adaptacija zgrade Muzeja i Knjižnice u Pregradi za pristup osobama s invaliditetom omogućen je pristup osobama s invaliditetom, ne samo Muzeju, nego i Knjižnici, što je od izuzetne važnosti za naše korisnike.

1. **OSTALO**

Zbog dugotrajnog bolovanja pomoćne knjižničarke u 2021., 2022. i 2023. godini i nemogućnosti da jedna djelatnica uspješno obavlja sve poslove od ravnateljskih do rada s korisnicima, omogućeno nam je da putem natječaja za zapošljavanje na određeno vrijeme zaposlimo zamjenu za odsutnu kolegicu. Tako je cijelu godinu kod nas radila magistra medijskog dizajna Dora Kolar, koja je više nego uspješno obavljala poslove pomoćnog knjižničara, dizajnirala naše promidžbene materijale i uređivala naše društvene mreže.

1. **ZAKLJUČAK**

 Zahvaljujući rezultatima našeg rada, razumijevanju i podršci gradskih struktura vlasti i Ministarstvu kulture i medija, naša je Knjižnica danas lijep, ugodan i dobro opremljen prostor.

Inovativnim uslugama, programima i kvalitetom pratimo razvoj društva i njegovih potreba i nastojimo zadovoljiti razne interese, potrebe i želje korisnika.

Cilj nam je da u Knjižnici naši korisnici mogu dobiti kvalitetnu informaciju, svu potrebnu pomoć i literaturu koju knjižnica našeg profila treba imati, kao i da pratimo uglavnom sva nova izdanja. Knjige koje nemamo u Knjižnici našim korisnicima pokušavamo nabaviti putem međuknjižnične posudbe, što nam uglavnom i uspijeva.

Uz to, organiziranjem zanimljivih kulturnih događanja, kao i aktivnostima koje potiču čitanje, nastojimo privući što veći broj članova i povećati interes za knjigu i čitanje.

 Sve naše aktivnosti bile su popraćene obavijestima na Facebook stranici, Instagramu i web stranici te na gradskim stranicama.

Na kraju želimo istaknuti odličnu suradnju s Muzejom grada Pregrade i Pučkim otvorenim učilištem Pregrada, mi smo ustanove u istoj zgradi, zajedno o njoj brinemo, organiziramo mnogo zajedničkih događanja, surađujemo i pomažemo jedni drugima.

Zatim ističemo suradnju s Osnovnom školom Janka Leskovara, Srednjom školom Pregrada, Dječjim vrtićem “Naša radost”, TZ područja Srce Zagorja, Udrugom umirovljenika, Udrugom kostelskih žena, Klapom Kmeti, Gradskim društvom Crvenog križa te svim preostalim sudionicima kulturnog života u Pregradi, kao i s mnogim pojedincima.

Uvjereni smo da naša Knjižnica u potpunosti ispunjava svoju svrhu, a to je podizanje razine opće izobrazbe, obaviještenosti i kulture, poticanje stručnog i znanstvenog rada te osobne kreativnosti, posebice kod djece. Uz prostor, građu, programe i osoblje, Knjižnica je postala mjesto ugodnog druženja, dobrih ideja, suradnje i uzajamnosti.

 Ravnateljica

 Draženka Gretić, knjižničar

KLASA: 611-01/24-02/01

URBROJ: 2214-1-380-24-1

Pregrada, 31. ožujka 2024.